ไทยพาณิชย์ขึ้นดอกเบี้ยกู้- ฝาก
ไทยพาณิชย์ปรับขึ้นดอกเบี้ยเงินกู้- ฝาก มีผล 31 ส.ค.
30 ส.ค. 2554

ไทยพาณิชย์ปรับขึ้นดอกเบี้ยเงินกู้- ฝาก มีผล 31 ส.ค.
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ธนาคารได้ปรับขึ้นดอกเบี้ยเงินกู้ระหว่าง 0.12%-0.20%  และดอกเบี้ยเงินฝากประจำ 0.15%-0.30% แบ่งเป็น ปรับขึ้นดอกเบี้ยเงินกู้ลูกค้ารายใหญ่ชั้นดี(เอ็มแอลอาร์) เป็น 7.25% อัตราดอกเบี้ยเงินกู้เบิกเกินบัญชี(เอ็มโออาร์) เป็น 7.55%  และอัตราดอกเบี้ยเงินกู้ลูกค้ารายย่อยชั้นดี(เอ็มอาร์อาร์)  เป็น 8.1% 
สำหรับดอกเบี้ยเงินฝากนั้น เงินฝากประจำ 3 เดือน ปรับขึ้นเป็น 1.9%-2.2%  เงินฝากประจำ 6 เดือนเป็น 2.35%-2.5%  เงินฝากประจำ 12 เดือน ปรับขึ้นเป็น 2.75%-3%  เงินฝากประจำระยะยาว 24 เดือนปรับขึ้นเป็น 3.15%-3.25%  และ 36 เดือน ปรับขึ้นเป็น 3.3%-3.5% มีผล 31 ส.ค. เป็นต้นไป
“ขณะนี้เศรษฐกิจของประเทศในภาพรวมยังคงมีแรงขับเคลื่อนอย่างชัดเจน แต่ขณะเดียวกันอัตราเงินเฟ้อยังคงมีแนวโน้มสูงขึ้นด้วยเช่นกัน ธนาคารจึงพิจารณาปรับอัตราดอกเบี้ยทุกประเภทตามนโยบายของธปท.เพื่อลดแรงกดดันเงินเฟ้อ" นางกรรณิกา กล่าว